ויולה דייוויס

ויולה דייוויס (באנגלית: Viola Davis; נולדה ב-11 באוגוסט 1965) היא שחקנית אמריקאית זוכת פרס אוסקר לשחקנית המשנה הטובה ביותר 2017 על תפקידה בסרט "גדרות". ידועה בעיקר בעקבות גילומה של פרופסור אנאליס קיטינג בסדרת הדרמה המדריך לרוצח, עליה זכתה בפרס אמי לשחקנית ראשית מצטיינת בסדרת דרמה לשנת 2015, ובכך הפכה דייוויס לשחקנית השחורה הראשונה שזכתה בקטגוריה זו. דייוויס נחשבת לאחת השחקניות המוערכות ביותר בתעשיית הבידור כאשר במהלך הקריירה שלה זכתה בפרסים רבים בהם גם ארבעת הפרסים העיקריים של תעשיית הבידור האמריקאית: פרס אמי לטלוויזיה, שני פרסי טוני לתיאטרון, פרס אוסקר לקולנוע ופרס גראמי. בנוסף לכך היא זכתה גם בפרס גלובוס הזהב ובארבעה פרסי גילדת שחקני המסך. מגזין "טיים" כלל אותה ברשימת מאה האנשים המשפיעים בעולם בשנים 2012 ו-2017, ובשנת 2020, הניו יורק טיימס דירג אותה במקום התשיעי ברשימת השחקנים הגדולים ביותר של המאה ה-21. דייוויס נולדה בעיירה סט. מאת'יוס שבקרוליינה הדרומית, למשפחה נוצרית אדוקה אפרו-אמריקאית. הוריה הם מארי אן (לבית לוגאן) ודן דייוויס. משפחתה של דייוויס עברה לעיר סנטרל פולס שברוד איילנד כאשר הייתה בת חודשיים. דייוויס למדה בחוג תיאטרון ב"מכללת רוד איילנד" וסיימה את לימודייה בהצלחה בשנת 1988, לאחר מכן למדה בבית הספר ג'וליארד במשך 4 שנים. היא דודנית מדרגה שנייה של השחקן מייק קולטר. בשנת 2001 זכתה דייוויס בפרס טוני על תפקידה במחזה "המלך האדלי השני". התפקיד הקולנועי הראשון שנתן חשיפה ממשית לדייוויס היה בדרמה התקופתית מועמדת 4 פרסי אוסקר "הרחק מגן עדן" בשנת 2002, כמו כן באותה שנה השתתפה במותחן המסתורין הבדיוני של סטיבן סודרברג "סולאריס" ובסרטו של דנזל וושינגטון "אנטואן פישר". לאחר מספר שנים של משחק בתפקידי משנה בסדרות ובסרטים בין היתר "תתעשר או תמות בדרך" "דיסטרביה" ו"לילות ברודנטה". בשנת 2009 קיבלה דייוויס להכרה והערכה בינלאומית כאשר גילמה את דמותה של גברת מילר, בדרמת המסתורין מועמדת חמישה פרסי אוסקר "ספק" לצד השחקנים מריל סטריפ ופיליפ סימור הופמן. על תפקידה בסרט הייתה מועמדת לפרס אוסקר לשחקנית המשנה הטובה ביותר ומועמדת גם לפרס גלובוס הזהב ולפרס גילדת שחקני המסך. בשנת 2011 השתתפה בסרט הדרמה של טייט טיילור; "העזרה" שמבוסס על הספר באותו שם של קתרין סטוקט. על תפקידה בתור עוזרת הבית אייבלין קלארק הייתה מועמדת לפרס אוסקר לשחקנית הטובה ביותר, לפרס גלובוס הזהב לשחקנית המשנה הטובה ביותר ולפרס באפט"א לשחקנית משנה וזכתה בפרס גילדת שחקני המסך ובפרס סטלייט. ב-2012 זכתה בפרס קריסטל למצוינות נשים בקולנוע. החל מ-2014, דייוויס מככבת בתור אנאליס קיטינג בסדרת הדרמה המשפטית "המדריך לרוצח" ב-ABC, תפקיד שזיכה אותה בפרס גילדת שחקני המסך ב-2014 ולפרס אמי לשחקנית ראשית מצטיינת בסדרת דרמה ב-2015, ובכך הפכה דייוויס לשחקנית השחורה הראשונה שזכתה בקטגוריה זאת, ולכך התייחסה בנאום זכייתה. היא הייתה מועמדת באותה קטגוריה גם ב-2016, אך הפסידה לטטיאנה מסלני. בשנת 2016 שיחקה בתור הסוכנת אמנדה וולר המפקדת על יחידת המתאבדים בסרט גיבורי-העל של הבמאי דייוויד אייר "יחידת המתאבדים" (מהיקום הקולנועי של DC) לצידם של ויל סמית', ג'ארד לטו, מרגו רובי וקארה דלווין - ובשנת 2021 גילמה את אותו תפקיד בסרט ההמשך של "יחידת המתאבדים", של הבמאי ג'יימס גאן. באותה שנה גילמה את רוז בסרט הדרמה "גדרות" בבימויו ובכיכובו של דנזל וושינגטון. על תפקידה בסרט זכתה בפרס האוסקר לשחקנית המשנה הטובה ביותר, בפרס גלובוס הזהב לשחקנית המשנה הטובה ביותר, בפרס באפט"א לשחקנית הטובה ביותר בתפקיד משנה ובפרס גילדת שחקני המסך. בשנת 2020, היא גילמה את אגדת הבלוז מא רייני בסרט הדרמה הביוגרפי "הבלוז של מא רייני" של שירות הזרמת המדיה נטפליקס, שעליו קיבלה מועמדות רביעית לפרס האוסקר, והפכה לשחקנית השחורה עם מספר המועמדויות הרב ביותר. בשנת 2021 החלה לעבוד על הפקת סדרת האנתולוגיה "הגברת הראשונה" שם היא גם תשחק ותגלם את הגברת הראשונה מישל אובמה. הסדרה עלתה לשידור במהלך 2022 ברשת הטלוויזיה שואוטיים. בשנת 2022 כיכבה דייוויס בסרט האקשן ההיסטורי "לוחמת" (אנ') בבימויה של ג'ינה פרינס בית'ווד (אנ'). בשנת 2023 שיחקה בסרט "אייר". ביוני 2003 דייוויס נישאה לשחקן ג'וליוס טנון. באוקטובר 2011 אימצו בני הזוג תינוקת; בנוסף לשני ילדיו של טנון מנישואיו הקודמים. מדיה וקבצים בנושא ויולה דייוויס בוויקישיתוף ויולה דייוויס, ברשת החברתית פייסבוק ויולה דייוויס, ברשת החברתית אקס (טוויטר) ויולה דייוויס, ברשת החברתית אינסטגרם ויולה דייוויס, ברשת החברתית Goodreads ויולה דייוויס, במסד הנתונים הקולנועיים IMDb (באנגלית) ויולה דייוויס, באתר "אידיבי", מאגר הידע העברי לקולנוע ישראלי ועולמי ויולה דייוויס, באתר AllMovie (באנגלית) ויולה דייוויס, באתר Rotten Tomatoes (באנגלית) ויולה דייוויס, באתר Box Office Mojo (באנגלית) ויולה דייוויס, במסד הנתונים הקולנועיים KinoPoisk (ברוסית) ויולה דייוויס, באתר MusicBrainz (באנגלית) ויולה דייוויס, באתר אנציקלופדיה בריטניקה (באנגלית) נועה רובין, בלי ספקות: ויולה דיוויס צועדת לאוסקר, באתר nrg‏, 3 בפברואר 2009 חן חדד, צפו: ויולה דיוויס חושפת את עברה בנאום מרגש, באתר הארץ, 12 באוקטובר 2014 דודי כספי‏, כוכבת "המדריך לרוצח": "בעיירות העניות באמריקה אפשר למצוא גופות באמצע הרחוב", באתר וואלה, 4 בינואר 2015 אבי אובליגנהרץ, לבושה לרצח: ויולה דייוויס חיכתה שנים לדמות של אנליז קיטינג, באתר מעריב השבוע, 18 בינואר 2015 דודי כספי, ליידי דיוויס, באתר ישראל היום, 2 בנובמבר 2017 Marikar, Sheila (12 בדצמבר 2015). "Los Angeles Churches Make Worship...Hip?". The New York Times. ארכיון מ-18 במאי 2016. {{cite news}}: (עזרה) "Oscars 2017 updates: What really happened backstage at the Academy Awards". ארכיון מ-10 במרץ 2017 – via LA Times. {{cite web}}: (עזרה) Valerie Complex, Black Reel Awards Nominations: ‘The Color Purple’ And ‘Rustin’ Dominate, Deadline, ‏2023-12-15 (באנגלית אמריקאית) Taylor Swift, 'Barbie' and 'Grey's Anatomy' Score at 2024 People's Choice Awards: See the Full List of Winners, Peoplemag (באנגלית)